b'\n_START_ARTICLE_\nConrad Black\n_START_PARAGRAPH_\nConrad Moffat Black, Baron Black of Crossharbour, PC, O.C., KCSG (s. 25. elokuuta 1944 Montreal) on kanadalaissyntyinen liikemies ja entinen lehtimagnaatti. Black luopui Kanadan kansalaisuudestaan vuonna 2001 saadessaan elinik\xc3\xa4isen aatelisarvon p\xc3\xa4\xc3\xa4st\xc3\xa4kseen Ison-Britannian yl\xc3\xa4huoneeseen. Black oli konservatiivipiirien johtava mielipidevaikuttaja ja hallitsi noin 600 lehte\xc3\xa4, joihin kuuluivat mm. The Daily Telegraph, Chicago Sun Times, The Jerusalem Post, National Post ja The Sydney Morning Herald. H\xc3\xa4net tuomittiin my\xc3\xb6hemmin petoksista ja kavalluksista 6,5 vuoden vankeuteen Yhdysvalloissa._NEWLINE_Blackin is\xc3\xa4 George Montegu Black II oli kansainv\xc3\xa4lisen Canadian Breweries -panimoyrityksen johtaja. H\xc3\xa4nen \xc3\xa4itins\xc3\xa4 oli Jean Elizabeth Riley, Great-West Life Assurance Companyn perustajan Conrad Stephenson Rileyn tyt\xc3\xa4r.\n_START_SECTION_\nUra\n_START_PARAGRAPH_\nBlackin liikemiesura alkoi varhain, kun h\xc3\xa4n 14-vuotiaana myi k\xc3\xa4ym\xc3\xa4ss\xc3\xa4\xc3\xa4n torontolaisessa eliittikoulussa Upper Canada Collegessa luokkatovereilleen varastettuja koepapereita yhteens\xc3\xa4 1400 $ hintaan. H\xc3\xa4n joutui erotetuksi koulusta, mutta suoritti kuitenkin tutkinnon historiasta Carleton Universityssa, oikeustieteest\xc3\xa4 Lavalissa MA:n McGillissa._NEWLINE_Blackin perhe perusti Ravelston Corporationin vuonna 1969 sijoituksiaan varten. Se osti ja toimitti pient\xc3\xa4 englanninkielist\xc3\xa4 Sherbrooke Recordia Sherbrookessa Qu\xc3\xa9becissa. Vuonna 1971 Black perusti Sterling Newspapers Groupin. Vuonna 1978 h\xc3\xa4n nousi Argus Corporationin johtoon, josta asemasta perusti Hollinger Groupin._NEWLINE_Vuonna 1985 The Economistin toimittaja Andrew Knight sai Blackin suostuteltua sijoittamaan kituvaan The Daily Telegraphia julkaisevaan Telegraph Groupiin. T\xc3\xa4ll\xc3\xa4 Black teki sis\xc3\xa4\xc3\xa4ntulon brittil\xc3\xa4iseen mediaan. 1990-luvulle menness\xc3\xa4 h\xc3\xa4nen yhti\xc3\xb6ill\xc3\xa4\xc3\xa4n oli yli 400 sanomalehte\xc3\xa4 Pohjois-Amerikassa ja h\xc3\xa4n hallitsi 60\xc2\xa0% lehdist\xc3\xa4 Kanadassa, sek\xc3\xa4 satoja Yhdysvalloissa, Isossa-Britanniassa, Australiassa ja Israelissa. Vuonna 1999 Hollingerin tulot olivat kaksi miljardia vuodessa. Monista n\xc3\xa4ist\xc3\xa4 h\xc3\xa4n luopui vuosikymmenen lopulla, kuten myydess\xc3\xa4\xc3\xa4n 150 lehte\xc3\xa4 CanWest Global Communications Corpille._NEWLINE_Kuningatar tarjosi Blackille aatelisarvoa jo aiemmin p\xc3\xa4\xc3\xa4ministeri Tony Blairin neuvosta ja William Haguen pyynn\xc3\xb6st\xc3\xa4. Kuitenkin Kanadan p\xc3\xa4\xc3\xa4ministeri Jean Chr\xc3\xa9tien esti t\xc3\xa4m\xc3\xa4n vedoten vuoden 1919 Nicklen p\xc3\xa4\xc3\xa4t\xc3\xb6kseen, jonka mukaan kuningattaren ei pit\xc3\xa4isi my\xc3\xb6nt\xc3\xa4\xc3\xa4 aseman tai aatelisarvon sis\xc3\xa4lt\xc3\xa4vi\xc3\xa4 arvonimi\xc3\xa4 kanadalaisille. Black otti kaksoiskansalaisuuden ja luopui my\xc3\xb6hemmin kokonaan Kanadan kansalaisuudesta, jolloin sai aatelisarvon Baron Black of Crossharbour in the London Borough of Tower Hamlets, ja istui yl\xc3\xa4huoneessa konservatiivipuolueen riveiss\xc3\xa4. H\xc3\xa4n on my\xc3\xb6s kuningattaren Kanadan valtaneuvoston j\xc3\xa4sen vuodesta 1992._NEWLINE_Black ja vaimonsa Barbara Amiel tunnettiin ylellisist\xc3\xa4 juhlistaan, joita he j\xc3\xa4rjestiv\xc3\xa4t kotonaan Lontoon Kensingtonissa. Heill\xc3\xa4 oli huvilat my\xc3\xb6s Torontossa ja Palm Beachilla ja asunto Manhattanilla.\n_START_SECTION_\nKirjallinen ura\n_START_PARAGRAPH_\nBlack kirjoitti aikoinaan pro gradunsa Qu\xc3\xa9becin provinssin p\xc3\xa4\xc3\xa4ministerist\xc3\xa4 Maurice Duplessisista ja se julkaistiin kirjana 1977 nimell\xc3\xa4 Duplessis (ISBN 0-7710-1530-5)._NEWLINE_Black julkaisi my\xc3\xb6s omael\xc3\xa4m\xc3\xa4kertansa 1993 nimell\xc3\xa4 A Life in Progress (ISBN 9781550135206)._NEWLINE_H\xc3\xa4nen ollessaan Hollinger Internationalin toimitusjohtajana yhti\xc3\xb6 k\xc3\xa4ytti miljoonia Yhdysvaltain presidentti Franklin D. Rooseveltin yksityisten paperien hankkimiseen. N\xc3\xa4ist\xc3\xa4 muotoutui 1280-sivuinen el\xc3\xa4m\xc3\xa4kerta Franklin Delano Roosevelt, Champion of Freedom (ISBN 978-1586481841), joka julkaistiin 2003._NEWLINE_H\xc3\xa4n on my\xc3\xb6s julkaissut vaihtoehtoista historiaa k\xc3\xa4sittelev\xc3\xa4n What Might Have Been, joka spekuloi sill\xc3\xa4 ajatuksella, etteiv\xc3\xa4t japanilaiset olisi hy\xc3\xb6k\xc3\xa4nneet Pearl Harboriin vuonna 1941._NEWLINE_Vuonna 2007 Black julkaisi Richard M. Nixonin el\xc3\xa4m\xc3\xa4kerran nimelt\xc3\xa4 Richard M. Nixon: A Life in Full (ISBN 978-1586485191), joka sekin k\xc3\xa4sitt\xc3\xa4\xc3\xa4 1152 sivua.\n_START_SECTION_\nOikeusjutut\n_START_PARAGRAPH_\nVuoden 2003 tienoilla osakkeenomistajat alkoivat kyseenalaistaa Blackin toimitusjohtajana ja johtokunnan puheenjohtajana johtaman Hollinger Internationalin taloudenpitoa. Hollingerin johtokunnan muodostaman komission mukaan Blackille ja johtajille oli maksettu ylim\xc3\xa4\xc3\xa4r\xc3\xa4ist\xc3\xa4 ja osakkeenomistajat vaativat sen takaisinmaksua. Vuoden 2004 alussa Hollinger Internationalin johtokunta erotti Blackin ja haastoi h\xc3\xa4net oikeuteen 200 miljoonan vahingonkorvauksista._NEWLINE_Blackin lakiongelmat muuttuivat rikostutkinnaksi marraskuussa 2005, kun Chicagon syytt\xc3\xa4j\xc3\xa4nvirasto haastoi h\xc3\xa4net oikeuteen kahdeksasta postihuijauksesta ja yhdest\xc3\xa4 verkkohuijauksesta. Joulukuussa syytteisiin lis\xc3\xa4ttiin rahanpesu, oikeuden toiminnan vaikeuttaminen ja pime\xc3\xa4t kaupat (racketeering). Vuonna 2006 nostettiin syytteet veropetoksesta._NEWLINE_Black joutui oikeuteen maaliskuussa 2007. Osakkeenomistajilta oli kavallettu yhteens\xc3\xa4 6,4 miljoonaa dollaria (3,2 miljoonaa puntaa) kolmen kaupan yhteydess\xc3\xa4, josta Black sai itse suoraan 3,5 miljoonaa dollaria. H\xc3\xa4n syyllistyi my\xc3\xb6s oikeuden vaikeuttamiseen tuhotessaan todisteita jutun aikana. Valvontakamera kuvasi h\xc3\xa4net 20. toukokuuta 2005 Torontossa kantamassa 13 laatikkoa papereita toimistostaan Cadillaciinsa._NEWLINE_Black tuomittiin 13. hein\xc3\xa4kuuta 2007 oikeuden vaikeuttamisesta ja kolmesta mail fraudista. H\xc3\xa4n sai 6,5 vuoden tuomion.'